Իր մեղսակցությունը «միամիտ» ժպիտով թաքցնելով՝ ՀՀ մշակույթի նախարարը «ճգնում է» զբոսաշրջության զարգազման ծրագիր մշակել, սակայն, անգամ ամառվա կեսին, զբոսաշրջիկի առաջ ժամը 18-ին փակում են տաճարների ու եկեղեցիների դռները: Ո՞վ է հրամանը տվել, ո՞ւմ մտքի թռիչքն է մայրամուտից առաջ Աստծո տաճարը փակել: Խոսքը հեռավոր մի գյուղի վանքի մասին չէ, որ մինչ ուշ երեկո բաց լինի, այլ այն կառույցների, որոնք հարյուրամյա ու հազարամյա անցյալի լուռ ներկայությամբ մեզ ու աշխարհին ասելիք ունեն: Եկեղեցին կամ տաճարը գրասենյակ չեն, որ երբ ցանկանան բացեն կամ էլ փակեն: Պատմամշակութային կոթողների աշխատանքային կանոնակարգը պետք է վերանայել, որոշների նկատմամբ բացառության իրավունք կիրառել, որպեսզի ոչ միայն զբոսաշրջիկի, այլև հավատացյալի համար մուտքը հոգևոր տաճար ժամը 18-ին փակ չլինի: